open-index/open-wikipedia-markdown huggingface dataset:
Åneby

**Åneby** er et tettsted i Nittedal kommune i Akershus. Tettstedet har  innbyggere per 1. januar , og ligger langs riksvei 4 omtrent seks kilometer nord for kommunesenteret Rotnes og 3,5 kilometer sør for tettstedet Løvstad. Åneby er det største tettstedet i Hakadal, og er det ene av to kirkesogn i Nittedal.

Tettstedet har navn etter Åneby gård på vestsiden av Nitelva. Navnet kommer av mannsnavnet Arne/Arnar, og býr som betyr gård, altså Arnes gård. Gården ble ryddet i vikingtida, kanskje enda tidligere. Under svartedauen ble gården lagt øde. Nordre Åneby, som ligger på østsiden av riksveien nærmere tetstedssenteret, ble fradelt i desember 1839. Kort tid senere, i mai 1840, ble også plassen Kvennstua fradelt. Denne har også blitt kalt Nedre Åneby.

Litt nord for tettstedet, ved Fossen gård, lå i 1941 den tyske fangeleiren Åneby fangeleir, som var i bruk en kort periode inntil fangene ble overført til Grini fangeleir.

Åneby stasjon er stoppested på Gjøvikbanen.

## Referanser
Győr

**Győr** (tysk: *Raab*) er en by i nordvestre Ungarn om lag halvveis mellom Budapest og Wien. Elvene Rába og  Rábcas renner forbi byen og munner senere ut i Mosoni-Duna om lag ti km fra Donaus hovedløp. Innbyggertallet var i 2001 129 412 personer. Győr er også hovedstad i fylket Győr-Moson-Sopron. Håndballklubben Győri Audi ETO KC holder til i byen.

## Vennskapsbyer
*  Kuopio, Finland
*  Erfurt, Tyskland
*  Ingolstadt, Tyskland
*   Sindelfingen, Tyskland
*  Hradec Králové, Tsjekkia
*  Nizjnij Novgorod, Russland 
*  Braşov, Romania
*  Nof HaGalil, Israel
*  Poznań, Polen

## Referanser


## Eksterne lenker
*
Mafdet

**Mafdet** er i henhold til oldtidens egyptiske religion og mytologi en gudinne som beskyttet mot slanger og skorpioner og ble ofte representert som en enten form for katt eller mungo. Hun var tilstede i den egyptiske gudeverden så tidlig som i det første dynasti. Mafdet var guddommeliggjøringen av juridisk rettferdighet, og muligens også fysisk avstraffelse, inkludert henrettelser. Hun ble også assosiert med beskyttelsen av kongens kammer og andre hellige steder, og med beskyttelse av giftige dyr, som ble sett på som overtredere mot Maat.

## Slangedreperen
Ettersom dyr med gift, slike som skorpioner og slanger ble drept av katter, ble Mafdet sett på som kattegudinnen, skjønt det er usikkert hvilken form for kattedyr hun representerte, en vanlig huskatt, en leopard, en gaupe eller selv en mungo. I refleksjon av disse dyrene som drepte slanger, ble hun gitt titler som «slangedreper».

Mafdet var en av de eldste guddommer og antatt være den første kattegudinne, før Bast og Sekhmet. Hun var framtredende under styret til farao Den under det første dynasti. Hennes bilde framstår på et fragment av steinkar fra hans grav og er omtalt i en dedikasjon på Palermosteinen. Hun er også omtalt på pyramidetekstene i Det gamle rike som beskytter av solguden Ra mot giftige slanger. Hun ble betraktet som en datter av Ra.

## I kunsten
I kunsten ble Mafdet vist som et kattedyr, som en kvinne med hodet til en katt, eller en katt med hodet til en kvinne. Hun kan også tatt formen av en leopard i en del bilder. Hun hadde flettet hår som endte opp i en skorpionhale eller sammenknyttete skorpioner som hun kan ha drept. Tidvis hadde hun en hodekledning gjort av slanger.

Hun ble også avbildet som en katt som løp ved siden av bøddelens kjenningsstav. Navnet Mafdet er noe uklart, enten «panterkatt» eller «hun som løpet», kanskje med henvisning til rask dom og henrettelse. Det ble sagt at Mafdet rev ut hjertene til de som har syndet eller gjort galt, overleverte dem til farao ved hans føtter, kanskje på lik linje som huskatter kan komme med småbyttedyr til sine eiere.

I løpet av Det nye rike ble Mafdet oppfattet som den som styrte dommens hall i Duat og hvor faraos fiender fikk halsen skåret over av hennes klør. I mange henseende må hun ha vært en guddom som passet inne i faraos politiske propaganda for å beholde ro og orden i sitt rike. Hennes kult ble etter hvert erstattet av Bast, en annen kattegudinne som ble sett på som faraos beskytter.

## Referanser


## Litteratur
* Wilkinson, Richard H. (2003): *The Complete Gods and Goddesses of Ancient Egypt*, Thames & Hudson, ISBN 0-500-05120-8
* Wilkinson, Toby A.H. (1999): *Early Dynastic Egypt*, Routledge, ISBN 0-203-20421-2
Ossip Zadkine

**Ossip Zadkine** (1890–1967) var en belarusisk skulptør og billedkunstner.

Zadkine studerte i Sunderland, London og i 1909 på École des Beaux-Arts i Paris, hvor han senere bosatte seg og virket den største delen av sitt liv. Han gikk ut som frivillig som bårebærer i 1916–1917 i første verdenskrig och var i eksil i USA 1941–1945, under andrr verdenskrig. Han var gift med kunstneren Valerie Prax (1897–1981). Huset på rue d´Assas hvor de bodde og hadde sine atelierer fra 1928 er nå et museeum tillegnet paret.

I Paris fikk han en dyp beundring for Rodin, men det var kubismen som gjorde det største inntrykket på ham. I mange år eksperimenterte han, i likhet med Lipchitz, Laurens og Archipenko, med å omforme den nakne menneskekroppen til en streng geometrisk komposisjon.

Eksempel på Zadkines ekspressive skulpturer er *Orfeus* (*Orphée* 1948), *Menneskelig skog* (*Forêt humaine* 1957) og *Ødelagt by* (*Ville détruite*, *De verwoeste Stad*, 1951–1953). Det sistnevnte kunstverket er et 6,5 m høyt minnesmerke i bronse over ødeleggelsen av Rotterdams sentrum i tyske bomberaid i 1940.

Gaten Rue Zadkine i 13. arrondissement i Paris ble i 1994 oppkalt etter Zadkine.

## Referanser


## Eksterne lenker
* 
*  Ossip Zadkine Research Center
*  Musée Zadkine i Paris, under Paris.fr-portalen; søk "Zadkine"
London Ashford lufthavn

**London Ashford Airport**, også kjent under sitt eldre navn **Lydd Airport**, er en innenriksflyplass omkring to kilometer fra Lydd og 22 kilometer sør for Ashford i Kent. Den regnes med blant Londons flyplasser, hvilket reflekteres i navnet, men har lite av hovedstadens trafikk. 

Lydd Air har flyplassen som sin base, og har regelmessige flyvninger til Le Touquet i Frankrike. 

Flyplassen har også vært kjent som *Lydd Ferryfield*, og ble særlig brukt til transportfly som fraktet biler og passasjerer over Den engelske kanal til Frankrike. Denne trafikken har helt forsvunnet etter at Kanaltunnelen åpnet.

## Destinasjoner

## Eksterne lenker
*
Sikaiana

**Sikaiana** er en atoll i Malaita-provinsen i Salomonøyene i Stillehavet. Den ligger drøyt 200&nbsp;km nordøst av øya Malaita. Innbyggertallet er noe under 300.

## Geografi
Atollen har form omtrent som en likebeint trekant. I toppunktet ligger den største øya, også den heter Sikaiana. Den er en utdødd vulkan av rundt 45 meters høyde. Langs grunnlinja av «trekanten» ligger tre mindre øyer, Tehaloei, Matuiloto og Matuavi. Inni atollen ligger lagunen Te Moana.

Atollen måler ca. 10&nbsp;km fra øst til vest. Landarealet er under 2 kvadratkilometer.

Øyene er vanskelig tilgjengelige på grunn av de omkringliggende reva.

## Historie
Den innfødte befolkninga er hovedsakelig polynesisk og nedstammer fra ulike stillehavsøyer. Ifølge tradisjonen blei øyene oppdaga av Tehuiatahu, som kom fra Luahatu, men det er ikke kjent hvor dette stedet ligger. Det var mye stridigheter blant etterkommerne hans, men til slutt klarte en konge ved navn Mono å skape fred.

Den første vestlige omtalen av stedet er fra 1606, da spanske oppdagelsesreisende på Duff-øyene kom over en sikaianer, som blei holdt som krigsfange der. Første europeer som så øyene, var antakelig en kaptein Hunter i 1791. Han gav dem navnet **Stewart-øyene**. I åra som fulgte blei de tidvis besøkt av hvalfangere og andre skip.

I 1986 ødela den tropiske orkanen Namu det meste av kokospalmene på Sikaiana, noe som ramma økonomien hardt.

## En del av USA?
Noen av innbyggerne hevder at øyene tilhører USA og regner seg derfor som USA-borgere. Grunnlaget for dette skal være at Stewart-øyene blei overdratt til kong Kamehameha IV av Hawaii i 1856. De var dermed en del av den seinere republikken Hawaii, da denne blei en del av USA i 1898. I 1996 søkte en del av innbyggerne på Sikaiana om å få stemme ved ei folkeavstemning på Hawaii. Dette blei avslått. Forholdet er omtalt ved ei fotnote i en rapport til Representantenes hus fra 1997. Se side 39 her. 

## Språk
Sikaiana er også et eget språk, som ifølge Ethnologue hadde 731 talende i 1999. Alfabetet består av A, I, NG, H, K, L, M, N, P, S, T og V.
Illusjon

**Illusjon** kan på norsk blant annet bety:

* En falsk, ofte atfor positiv, forestilling
* Vrangforestilling
* Selvbedrag
* Optisk illusjon (synsbedrag)
* Sansebedrag av andre slag
* Trylling

Mens illusjoner er sansebedrag bygger på fysiske ting og noe vi opplever hele tida, foregår hallusinasjoner bare i vår egen hjerne.

## Referanser
RAF Northolt

**RAF Northolt** er en flystasjon tilhørende Royal Air Force i Ruislip i Hillingdon distrikt (Stor-London), 24 km nordvest for City of Westminster i London. Den ligger 5,2 nm (9,6 km) nord for Heathrow lufthavn. I tillegg til militær aktivitet er det betydelig sivil aktivitet på Northolt flystasjon. RAF Northolts motto er: «Ready to Carry or to Fight».

Navnet kommer ikke fra byen Northolt i Ealing, som ligger ca. 8 km sørøst for basen: Det var vanlig, blant annet på grunn av logistikkbehov, at tidlige RAF-baser fikk navn etter nærmeste jernbanestasjon, hvilket i dette tilfellet var den tidligere Northolt Junction, nå South Ruislip stasjon.

Basen ble åpnet i mai 1915 for Royal Flying Corps’ fly. Under andre verdenskrig var den en aktiv base for RAF og *Polskie Siły Powietrzne*, det polske flyvåpenet i England og Frankrike. Etter krigens slutt ble den en viktig sivil flyplass, men da Heathrow åpnet ble den igjen primært brukt til militære formål. I perioden 1950&ndash;1980 var det stasjonert fly fra United States Air Force, United States Navy, Royal Canadian Air Force og Armée de l'air på Northolt. Den er per 2007 hovedbase for No. 32 (The Royal) Squadron RAF. No. 32 Squadron flyr to BAe 146 CC.Mk.2 (eller *BAe 146-100 Statesman*), tre AgustaWestland AW109 og seks BAe 125 CC.Mk.3.

Fra omkring 1980 har det vært større sivil enn militær trafikk på flybasen.

14 km vest for RAF Northolt ligger Pinewood Studios, og flystasjonen ble valgt til å representere en base på Cuba i *[[Octopussy]]*s første sekvens.
Flyplassen ble også kjent 7. mai 2001 da Storbritannias mest besrømte togrøver Ronnie Biggs ble fløyet tilbake fra Brasil av egen fri vilje og ble arrestert på basen.

Medias oppmerksomhet var også høy 5. september 1997 da kisten til Diana, fyrstinne av Wales, ble fraktet fra Villacoublay flybase ved Paris etter hennes død i den franske hovedstaden.

## Referanser


## Eksterne lenker
* 
* No. 32 Squadron hjemmeside
*
Ikke bevist

**Ikke bevist** (skotsk: ***No pruiven***) er en dom som kan avsies av skotske domstoler i straffesaker. Realiteten i dommen er frikjennelse på bevisets stilling.

Under skotsk rett kan en straffesak ende i en av tre dommer: «skyldig», «uskyldig» eller «ikke bevist». Utenfor Skottland kalles «ikke bevist»-dommen iblant for «skotsk dom».

Dommen var etablert i skotsk rett i løpet av 1728, men de lærde strides om opprinnelsen.

I september 2025 stemte det skotske parlamentet for å avvikle ordningen med «ikke bevist».

## Referanser
Gloppefjorden

**Gloppefjorden** (også Gloppenfjorden) er en fjordarm til Hundvikfjorden og Nordfjord i Vestland. Den er ca. 14 km lang, og ligger i sin helhet i Gloppen kommune. Innerst i fjorden ligger kommunesenteret Sandane.

Fjorden får tilført mye ferskvann fra omliggende vassdrag, der lakseelva Gloppeelva fra Breimsvatnet er den største. Elva munner ut en kilometer sør for Sandane like ved Sandane Camping og badestranda *Fitjesanden*. Mellom Fitje og Sandane ligger *Selvågane*, et våtmarksområde med en ubebodd holme. Dette er et fredet fuglereservat for flere arter sjøfugl.

Langs fjorden ligger gode jordbruksområder. Sørsida er preget av høyere fjell og gårdsnavn som Arnestad, Gimmestad, Rygg, Sande ligger ved fjorden langs det som kalles Sørstranda. Videre utover langs fjorden ligger Devik og lengst mot vest, Hestenesøyra som skiller innløpet til Gloppefjorden fra Hyefjorden. Nordsida av fjorden har lavere fjellformasjoner. Gårder langs nordsida av fjorden fra Sandane og Øyrane i øst er Austrheim, Hauge, Gloppestad, Slagstad, Tystad, Vereide, Apalset, Andenes, og lengst mot vest ligger Hjelmeset. Her ligger Sandane lufthavn og Anda med fergeforbindelse til Lote på nordsida av Nordfjord.

Området ved Hjelmeset har tidvis hekkende havørn. Fjorden har en egen lokal sildestamme.

## Referanser




## Eksterne lenker
* naturogferie.no om kajakkpadling på Gloppefjorden
Iah

**Iah** (gammelegyptisk: Jˁḥ, også transkribert som *Yah, Jah, Jah(w), Joh* eller *Aah*) var i henhold til oldtidens egyptiske religion og mytologi en månegud. Navnet betyr rett og slett «måne», men likheten i navnet med de eldste formene av navnet på jødedommens gud, Jahve (hebraisk ), foruten det faktum at jødenes forfedre hadde tett politisk og kulturell kontakt med oldtidens Egypt, har skapt utfordringer for forståelsen av betydningen av Iah. 

## Utvikling
Iah synes å ha vært en gammel, om enn en mindre betydningsfull månegud, en personifisering av den fysiske månen, akkurat slik som Aton, solskiven, var den guddommelige personifisering av solen. Det var andre, mer betydningsfulle måneguder, Tot og Khonsu, som han senere ble sammensmeltet med. Som disse månegudene kunne Iah bli manifestert som nymånen, som ibisfuglen eller falken. Det er ikke avdekket noen referanser til templer og steder hvor han ble dyrket.

Han ble tidvis betraktet som den voksne formen av Khonsu og ble deretter i økende grad absorbert av denne guden. Han fortsatte å opptre på amuletter og tidvis på andre objekter, da tilsvarende som Khonsu i framtoning med de samme månesymbolet på hodet og tidvis de samme kledningene. Han adskilte seg ved at han hadde full parykk fram et barns sidelokker, og tidvis var han framstilt med Øvre Egypts hvite krone som ble toppet med andre symboler. Med tiden fikk han tittelen *Iah-Djuhti*, «nymånens gud».

Han ble en del av kulten til Osiris, de dødes gud, ved det femte dynasti. Årsaken kan være at i månens månedlige syklus fornyet den seg. Han synes også ha tatt til seg måneaspektet til Tot, gud for kunnskap, skriving og matematikk; månens sektorer ble benyttet som symboler for brøk.

Ved tiden til Det nye rike var han mindre framtredende enn de andre gudene med månetilknytning, Tot og Khonsu, og grunnet deres felles funksjoner ble han identifisert med den ene eller den andre av de to guddommene.

Flere faraoer tok hans navn, som faraoen av det 18. dynasti, Ahmose og hans mor Ahhotep. En dronning hadde navnet Iah under det 11. dynasti, mor til farao Mentuhotep II.

## Referanser
Zgierz

**Zgierz** () er en by i det sentrale Polen. Den ligger like nord for Łódź og er en del av agglomerasjonen rundt denne byen. I 2007 hadde Zgierz 58 164 innbyggere. 

Zgierz ligger i Łódź voivodskap og er hovedstaden i Zgierz-powiaten. Den er en av de eldste byene i det sentrale Polen. Navnet «Zgierz» dukket for første gang opp i 1131, og i 1288 eller før fikk byen byrettigheter, som i 1420 ble bekreftet av kong Vladislav II Jagello. 

I 1793 havnet byen under Preussen etter Polens delinger, fra 1807 ble den del av Storhertugdømmet Warszawa og fra 1815 del av Kongress-Polen. På midten av 1800-tallet oppstod tekstilindustri i byen, og utviklingen skjøt da fart. Frem til 1975 hadde byen Zgierz status som distriktsnivåby.

## Vennskapsbyer
Glauchau, Hódmezővásárhely, Kežmarok, Kupiškis, Orzysz, Supraśl, Manevytsji

## Referanser


## Eksterne lenker
* 
* Bystyrets nettsider (polsk)
* Det statistiske sentralbyrå i Łódź (polsk, engelsk)
Ritualmordanklagen på Rhodos

**Ritualmordanklagen på Rhodos**, også *Blodsaken på Rhodos*, var en sak med falske mordanklager på den osmanske øya Rhodos i 1840, hvor øyas jødiske befolkning ble anklaget for å rituelt ha myrdet en ung kristen gutt. 

De falske anklagene oppstod blant øyas gresk-ortodokse befolkning og ble aktivt støttet av konsuler fra flere europeiske land, blant dem konsulene fra Storbritannia, Frankrike, Keiserdømmet Østerrike, Sverige og Hellas. Den osmanske guvernøren på Rhodos brøt med en lang osmansk tradisjon og støttet anklagene. En rekke lokale jødiske innbyggere ble arrestert, og flere ble torturert så hardt at de til sist ga falske tilståelser. Det jødiske kvarteret ble også blokkert i tolv dager. 

Det jødiske samfunnet på øya ba om hjelp fra det jødiske samfunnet i Konstantinopel, som videresendte appellen til europeiske regjeringer. I Storbritannia og Østerrike lyktes lokale jødiske samfunn i å vinne støtte fra regjeringene, og meldinger ble sendt til ambassadørene i Konstantinopel om at anklagene var falske. Samtidig hadde guvernøren på Rhodos problemer med å kontrollere de lokale fanatiske kristne, og sendte derfor saken over til sentraladministrasjonen som så gransket saken. I juli 1840 fastslo granskningen at det jødiske samfunnet på øya var uskyldig i anklagene. I november samme år utstedte den osmanske sultanen så et dekret hvor han erklærte beskyldningene om ritualmord for å være falske.

Allerede i 1247 hadde pave Innocent 4. utstedt en bulle som slo fast at ritualmordanklagene mot jøder var falske.

## Referanser


## Litteratur
* Angel, Marc D. (1980): *The Jews of Rhodes: The History of a Sephardic Community*. New York: Sepher-Hermon Press. ISBN 978-0-87203-072-5
* Frankel, Jonathan (1997): *The Damascus Affair: "Ritual Murder," Politics, and the Jews in 1840*. Cambridge University Press. ISBN 978-0-521-48396-4
* Lewis, Bernard (1984): *The Jews of Islam*. Princeton: Princeton University Press. ISBN 978-0-691-00807-3
*Poliakov, Leon (2003): *The History of Anti-Semitism. Volume I: From the Time of Christ to the Court Jews*. overs. av Richard Howard. University of Pennsylvania Press: Philadelphia. ISBN 0-8122-1863-9
* Roth, Cecil (red.) (1997): *Encyclopedia Judaica* (CD-ROM Edition Version 1.0). Keter Publishing House. ISBN 978-965-07-0665-4
The Oslo Initiative against Human Trafficking

**Initiative against Human Trafficking** (Initiativ mot menneskehandel) har som formål å bekjempe menneskehandel og begrense skadevirkningene av dette. Initiativet stod bak kampanjen nulltoleranse.no og ble stiftet av Malmfrid Hovsveen Hallum og Christian Lien Jensen i 2006.

## Eksterne lenker
Kulten i Det gamle testamentet

**Kulten i Det gamle testamentets** tekster (altså trosutøvelsen man møter i teksten) betegner normalt en «sosial tilbedelse gjennom ritualer». Kulten er et sentralt fenomen. I faglitteratur er ordet et begrep for totaliteten av religiøst liv knyttet til for eksempel i tempelet i Jerusalem, helligsteder osv. i Det gamle testamentet. I forskningen regner man med at kulten i Det gamle testamentet er spesielt knyttet til det prestelige miljø som står bak deler av Det gamle testamentet.

## Kultens sentrale kjennetegn
Det er tre (fire) sentrale aspekter ved kulten i Det gamle testamente:
* det hellige sted (f.eks. Jerusalem)
*den hellige tid
*(formidleren av det hellige)
*den hellige handling

Den hellige handling (kultsituasjonen) har i seg selv tre viktige aspekt:
*det som sies: en myte som åpenbarer og forteller om verdens, folkets og gudenes opprinnelse
*det som skjer: et dramatisk forløp eller rituale som avsluttes med
*det som sees eller vises: et symbol eller et ord

Det som skjer i kulten er ikke en privat handling, og er en sosial gruppeopplevelse av en guddom eller det guddommelige (*det numinøse*).

## Referanser


## Se også
* YHWH
* Salme, Lovprisning og Klage
* De ti bud
* Avgudsdyrkelse

## Eksterne lenker
* The Psalms and the Cult
Johan Kaggestad

**Johan Kaggestad** (1943–2024) var en norsk idrettstrener og ekspertkommentator for TV 2, spesielt i forbindelse med Tour de France. Kaggestad ble utdannet diplomøkonom ved Bedriftsøkonomisk Institutt. Som trener er det på friidrettsarenaen han er mest kjent.

Han var far til den tidligere syklisten Mads Kaggestad.

## Trenerkarrieren
Kaggestad var landslagstrener i friidrett langdistanseløp i ni sesonger, hvilket resulterte i 13 medaljer i OL, VM og EM. Han var i denne perioden personlig trener for verdensstjernene Grete Waitz og Ingrid Kristiansen.

I forbindelse med sønnen Mads' interesse for sykkelsport ble Kaggestad trukket inn som trener også i denne idretten. I 2006 tok han over for Finn Aamodt som støttetrener til landslagstrener Peter Mueller for det norske skøytelandslaget. I desember 2007 ble det kjent at han skulle bli en del av trenerapparatet til Vålerenga Fotball.

Han var med på å etablere Olympiatoppen, og var også sportslig koordinator for en rekke sommeridretter der.

## Modum-prosjektet
Johan Kaggestad regnes som en pionér på å bruke fysisk trening som en aktiv del av behandlingstilbudet for psykiatriske pasienter. Han trente pasienter og utviklet metoder ved Modum Bads Nervesanatorium.

Et initiativ som har fått stor nasjonal oppmerksomhet er Modum-prosjektet, som regnes som en nyvinning innen forebyggende og rehabiliterende helsearbeid. Kaggestad var kultursjef i Modum kommune i seks år, og arbeidet i mange år som konsulent i næringsliv og organisasjonsliv.

## Idrettskarrieren
Kaggestad representerte Idrettsforeningen Kamp-Vestheim som friidrettsutøver. Han var innom landslaget tidlig på 1970-tallet, men i kamp med storløpere som Arne Kvalheim, Knut Kvalheim og Per Halle fikk han ikke etablert seg der. Han nådde heller ikke premiepallen i NM i sine beste øvelser &nbsp;m og &nbsp;m. På &nbsp;m står han notert med 13.56,6&nbsp;s som bestetid, mens han på &nbsp;m har 29.30,2&nbsp;s. Begge resultatene er satt sommeren 1974, og holder per 2007 til henholdsvis 45.- og 61.-plass i Norge gjennom alle tider.

Kaggestad spilte også fotball i sin ungdom, og fikk med seg en NM-finale for Lyns juniorlag, i tillegg til noen A-lagskamper som back før han ødela kneet.

## Ekspertkommentator
Kaggestad var i nesten 20 år TV 2s ekspertkommentator under Tour de France, og fikk ifm. disse sendingene positiv omtale for sine utenomsportslige fortellinger fra de områdene syklistene kjører gjennom.

## Styreverv
Kaggestad ble i 2010 valgt som styremedlem i ishockeyklubben Storhamar Dragons.

## Utmerkelser og priser
### Utmerkelser
*  Ridder av Ordre des Arts et des Lettres  (2012)

### Priser
Sammen med Christian Paasche ble han nominert til publikumsprisen under Gullruten 2018 for kommenteringen av sykkel-VM i Bergen.

I oktober 2022 ble Kaggestad tildelt Norske sportsjournalisters forbunds ærespris.

Han fikk i 2025 hedersprisen på Idrettsgallaen post mortem for sin innsats for norsk toppidrett og etableringen av Olympiatoppen sammen med Dag Kaas (også post mortem), Bjørge Stensbøl og Hans Trygve Kristiansen.

## Referanser


## Eksterne lenker
*
Kristian Trægde

**Kristian Trægde** (født 29. juni 1915, død 13. februar 2006) var en norsk meteorolog og værmelder. Han var fra øya Hille utenfor Mandal. 

Trægde var ansatt som statsmeteorolog ved Meteorologisk institutt fra 1962-1980. Han var en av de første meteorologer på fjernsyn i Norge. Etter hvert deltok han også i flere underholdningsprogrammer på NRK. Trægde var i 1981 programleder for Klart det går! på NRK fjernsynet. Han var en populær TV-kjendis, og med sitt sjarmerende smil ble han på mange måter et symbol på «det blide sørland». 

Otto Nielsens revyvise *Kjære Trægde* alluderer til Trægde som meteorolog.

## Bibliografi
*
*  
* 

## Eksterne lenker
* VG/NTB: Kristian Trægde er død (16.02.2006)
Hentesveis

**Hentesveis** eller **hentehår** er en frisyre som brukes av delvis skallete menn som lar håret på én side av hodet vokse langt, og grer det over det skallete området, vanligvis issen.

Overdrevne hentesveiser kan bli oppfattet som lett komiske, som litt hjelpeløse forsøk på å prøve å skjule delvis skallethet og dermed framstå som mer ungdommelig eller uforandret enn man er.

Den amerikanske forretningsmannen Donald Trump (født 1946) er blant dem som er særlig kjent for denne frisyren. Hans «doble», blonde hentesveis har blitt latterliggjort  i sladrepressen og i humoristisk sammenhenger, for eksempel i David Lettermans og Jay Lenos satiriske TV-show. Trump har til og med inngått veddemål om frisyren sin. Det er også laget en timeslang TV-dokumentar om hentesveis. En norsk kjendis som fikk kommentarer om hentesveisen sin, var Øystein Hedstrøm som representerte Fremskrittspartiet på Stortinget 1989-2005.

På engelsk kalles hentesveis *comb over* og på dansk *hentehår*. På japansk heter hentesveis, i oversettelse, «strekkodefrisyre» (バーコードな髪型 eller バーコード頭).

File:MacArthur and Wainright in Japan HD-SN-99-02411.JPEG|De amerikanske generalene Douglas MacArthur (1880-1964), med hentesveis, og Jonathan Wainwright (1883-1953) i Yokohama i Japan 31. august 1945.
File:Donald Trump announcing latest David Blaine feat 3-alt.jpg|Forretningsmannen Donald Trump (født 1946) latterliggjøres i mange amerikanske medier for sin dominerende hentesveis.
|Japansk mann med hentesveis. På japansk kalles hentesveis «strekkodefrisyre». 

## Se også
* Tupé

## Referanser

## Eksterne lenker
*
Ig Nobelprisen

**Ig Nobelprisen** er en parodi på nobelprisen, og utdeles hvert år i oktober &ndash; rundt den samme tiden som de ekte nobelprisene offentliggjøres. Dette for ti, vitenskapelige bragder, som «først får folk til å le, deretter til å tenke». Prisen blir organisert av det vitenskapelige, humoristiske tidsskriftet *Annals of Improbable Research*, og utdeles av en gruppe som inkluderer ekte nobelprisvinnere ved en seremoni på Harvard universitetets *Sanders teater*.

De første Ig Nobelprisene ble utdelt i 1991, da for oppdagelser som «verken kan, eller bør, gjentas». Det deles hvert år ut priser i ti kategorier, både paralleller til de ekte nobelprisene fysikk, kjemi, psykologi/medisin, litteratur og fred, men også folkehelse, ingeniørkunst, biologi og tverrfaglig forskning.

Navnet er et ordspill på det engelske ordet «» (for uedel), og Alfred Nobels etternavn. Navnet uttales offisielt «ig no-BELL» (IPA:) .

Prisen omtales noen ganger som en «alternativ nobelpris».

## Norske prisvinnere

;2014, arktisk forskning: Eigil Reimers og Sindre Eftestøl fra Institutt for biovitenskap (UiO), for å ha studert fluktadferd hos reinsdyr som ser mennesker forkledt som isbjørner. 

;2011, psykologi: Karl Halvor Teigen ved Universitetet i Oslo, for å ha studert hvorfor folk sukker i hverdagen, og hvordan dette er koblet til følelsesmessige signaler og som svar på vanskelige oppgaver. 

;1999, medisin: Dr. Arvid Vatle fra Stord for inngående å ha studert hva slags flasker folk bruker til urinprøver i sin artikkel «Unyttig om urinprøver»

;1996, biologi: Anders Bærheim og Hogne Sandvik fra universitetet i Bergen for sin rapport om «Effekten av øl, hvitløk og rømme på appetitten til igler»

;1996, folkehelse: Harald Moi, Oslo, sammen med Ellen Kleist fra Nuuk, Grønland for sin rapport «Spredning av gonoré via en oppblåsbar dukke».

;1995, folkehelse:  Martha Kold Bakkevig fra Sintef Unimed i Trondheim, sammen med Ruth Nielson fra Danmark, for sin inngående undersøkelse om hvordan vått undertøy innvirker på kroppens varmeregulering og komfort

## Noter



## Referanser



## Eksterne lenker

* Ig Nobelprisens offisielle side  (engelsk)
Strupe

**Strupen** (latin: *larynx*) er den øvre, fremre delen av halsen. Som område omfatter strupen strupehodet og den nederste delen av svelget. Den nederste og største delen ligger bak strupehodet. Under svelging løftes strupehodet slik at blant annet strupelokket (på latin epiglottis) lukker for inngangen til luftrøret og hindrer at spytt, slim og mat trenger ned i luftveiene.
Mistillitsvotum

Et **mistillitsvotum** eller **mistillitsforslag** er en votering i en lovgivende forsamling med parlamentarisme der flertallet kan uttrykke mistillit til den sittende regjeringen eller et medlem av regjeringen, som dermed konstitusjonelt tvinges til å gå av.

Negativ mistillit vil si at regjeringen må avtre uten at de som ytrer mistillit er ansvarlige for å ha klart et nytt alternativ til overtagelse av makten.

Positiv mistillit eller konstruktiv mistillit innebærer at et parlament i et parlamentarisk system ikke kan felle en regjering uten å gjøre klart et nytt alternativ.

## Norge

Tre norske regjeringer har gått av som følge av mistillitsvotum: Regjeringen Hornsrud i 1928 (mistillitsforslaget ble fremmet allerede i debatten etter tiltredelsen), Regjeringen Hundseid i 1933 og regjeringen Gerhardsen i 1963 (Kings Bay-saken). I parlamentariske situasjoner med flertallsregjeringer er det vanskelig eller umulig å få flertall for mistillitsvedtak, mens ved mindretallsregjeringer vil stortingsflertallet vegre seg for å fremprovosere en regjeringskrise med påfølgende problemer med å få dannet en ny regjering.

## Danmark
I Danmark er et mistillitsvotum, eller en *mistillidsdagsorden*, et forslag fremmet av medlemmer av Folketinget som ønsker å uttrykke mistillit til Danmarks regjering.

Danmarks grunnlov nevner i §&nbsp;15 mistillitsvotum, idet det fastslås at «*ingen minister kan forblive i sit embede, efter at Folketinget har udtalt sin mistillid til ham*». I samme paragrafs annet ledd poengteres det dessuten at et mistillitsvotum mot statsministeren betyr regjeringens fall. Folketingets formann setter avstemningen om et begjært mistillitsvotum til avstemning med det samme i forbindelse med en redegjørelse fra statsministeren. For å kunne vedta et mistillitsforslag må minst halvparten av Folketingets medlemmer være til stede. I forslagets formulering må ordet mistillit dessuten inngå – hvis det er brukt andre formuleringer, er regjeringen eller ministeren ikke tvunget til å avgå.

## Sverige
I Sverige fikk en regjering mistillit mot seg første gang 21. juni 2021 da Sveriges riksdag vedtok mistillit til Stefan Löfvens andre regjering. Det var tolvte gang det ble stemt over et mistillitsforslag i Riksdagen.

## Se også
*Daddelvedtak
*Konstruktiv mistillit
*Tillitsvotum
*Kabinettsspørsmål

## Referanser


## Eksterne lenker
* Stortinget.no Oversikt over alle mistillitsvotum og kabinettsspørsmål i Stortinget 1945 - 2010.
Michael Corleone

**Michael Corleone** er en fiktiv figur og protagonisten Mario Puzos roman *[[Gudfaren (roman)|Gudfaren]]*. Figuren dukker også opp i filmserien til Francis Ford Coppola: *[[Gudfaren]]*, *[[Gudfaren 2]]* og *[[Gufaren 3]]*. Skikkelsen ble spilt av Al Pacino i filmene, og han ble nominert til to Oscar-priser for arbeidet.

Det amerikanske filminstituttet har kåret Michael Corleone til filmhistoriens 11. beste skurkeskikkelse. Replikken «Keep your friends close, but your enemies closer.» («Hold vennene dine nær deg, og uvennene enda nærmere.») ble i 2005 rangert blant de 100 beste replikkene i amerikansk filmhistorie, i kåringen AFI's 100 Years…100 Movie Quotes.

Noen kritikere peker på at Michael Corleone også kan karakteriseres som en tragisk helt etter den greske teatertradisjonen.

## Familiemedlemmer

## Referanser


## Eksterne lenker
* Michael Corleone på The Godfather Wiki
Strupehode

**Strupehodet** (*larynx*) er et stemmeorgan som sitter i strupen og har viktige oppgaver også under fordøyelse (svelging av mat og væske) og respirasjon.

Strupehodet har et skjelett som består av brusk og er bekledd av en slimhinne. Under slimhinnen finnes små muskler som beveger stemmebåndene når dyr puster og mennesker snakker. Strupehodet danner forbindelsen mellom øvre og nedre luftveier. Det stenger for de nedre luftveier under svelging av mat og væske.

Årlig får rundt 120 personer i Norge kreft i strupehodet(larynxcancer).
Hals

**Hals** (*collum*) er en kroppsdel som forbinder overkropp og hode hos mennesker og dyr. Halsen består eksteriært av to halvdeler; **framhalsen** (*cervix*) og **[[nakke]]n** (*nucha*). Den kan være kort eller lang, tynn eller tykk, og mer eller mindre bevegelig, avhengig av arten. Innvendig bærer halsvirvlene (*cervicalcolumna*) den øvre delen av ryggsøylen (*thoracalcolumna*), kraniet, godt støttet av hals- og nakkemusklene. Halsen og halsvirvlene danner dessuten kanal for blant annet blodkar (*[[arteria basilaris]]*) og halsarterien *[[arteria carotis communis]]*, som fører oksygenrikt blod til hjernen.

I overgangen mellom halsen og hodet sitter svelget (del av fordøyelsessystemet) og strupehodet (skille mellom de øvre- og nedre luftveier). Halsen omfatter dessuten deler av spiserøret og deler av luftrøret (del av de nedre luftveier).

## Ulike halser
Halsen er ulikt definert blant ulike arter og grupper av arter. Mest ekstrem er den hos sjiraffer og noen fuglearter, som eksempelvis flamingoer, svaner, hegrer, pelikaner, skarver, storker, traner og selvsagt slangehalsfugler med flere. Dette er dyr som kan sies å ha en svært bevegelig hals. Den mest bevegelige formen kalles gjerne **slangehals**. Hos fisk og sjøpattedyr er halsen eksteriørmessig enten fraværende eller svært lite definert. Disse har enten liten eller nærmest ingen bevegelighet i halsen, noe som betyr at de må snu på hele eller deler av kroppen når de skal vende på hodet. Primater (herunder også mennesket) har en kort, men tydelig definert hals. Sammenlignet med dyr med lang hals er primatenes hals betydelig mindre bevegelig, men allikevel godt bevegelig i forhold til dyr med dårligere definert hals.

## Se også
* Nakke

## Referanser




## Eksterne lenker
*
Angels Fall First

***Angels Fall First*** er debutalbumet fra det symfoniske metal-bandet Nightwish. Det ble utgitt i 1997 av Spinefarm Records.

## Sporliste
#«Elvenpath» – 4:40
#«Beauty and the Beast» – 6:24
#«The Carpenter» – 5:57
#«Astral Romance» – 5:12
#«Angels Fall First» – 5:34
#«Tutankhamen» – 5:31
#«Nymphomaniac Fantasia» – 4:47
#«Know Why the Nightingale Sings» – 4:14
#«Lappi (Lapland)» – 9:20

## Musikere
* Tarja Turunen – Vokal
* Erno «Emppu» Vuorinen – Gitar, bass
* Tuomas Holopainen – Keyboard, vokal
* Jukka Nevalainen – Trommer

## Eksterne lenker
*
Oceanborn

***Oceanborn*** er det andre albumet fra det finske band Nightwish, utgitt i 1998. Albumet er et av bandets mørkere album, hvor det også blir brukt mannlig vokal.

## Sporliste

#«Stargazers» – 4:28
#«Gethsemane» – 5:22
#«Devil & the Deep Dark Ocean» – 4:46
#«Sacrament of Wilderness» – 4:12
#«Passion and the Opera» – 4:50
#«Swanheart» – 4:44
#«Moondance» – 3:31
#«The Riddler» – 5:16
#«The Pharaoh Sails to Orion» – 6:26
#«Walking in the Air» – 5:31
#«Sleeping Sun» (bonusspor på alle utgavene etter 1999) – 4:05  

## Musikere
* Tarja Turunen – vokal
* Erno «Emppu» Vuorinen – gitar
* Sami Vänskä – bass og vokal
* Tuomas Holopainen – keyboard
* Jukka Nevalainen – trommer

## Kilder
* 

## Eksterne lenker
*
Wishmaster

***Wishmaster*** er det tredje albumet av det finske power metal-bandet Nightwish. Albumet ble utgitt av Spinefarm Records 18. juli 2000.

## Sporliste
# «She Is My Sin»
# «The Kinslayer»
# «Come Cover Me»
# «Wanderlust»
# «Two for Tragedy»
# «Wishmaster»
# «Bare Grace Misery»
# «Crownless»
# «Deep Silent Complete»
# «Dead Boy's Poem»
# «FantasMic»
# «Sleepwalker» (bonusspor på den begrensede utgaven av CD-en)

## Eksterne lenker
*
Sørstraumen

**Sørstraumen** er et knutepunkt og tettbebygd sted i Kvænangen kommune i Troms. Stedet ligger ved E6 nord for Kvænangsfjellet, på sørsiden (egentlig vestsiden) av Storstraumen i Kvænangsfjorden.

Strømmen stedet har fått navn av, er Nord-Europas nest sterkeste, bare slått av Saltstraumen. E6 krysser strømmen via Sørstraumen bru.

Sørstraumen har butikk og bensinstasjon samt en campingplass som er åpen i sommermånedene.

Sørstraumen byr på meget fine naturomgivelser med særdeles gode fiskemuligheter i sjøen. Det er mulighet for å leie båt ved campingplassen.

Sørstraumen har den nordligste modellflyklubben i Troms. Klubben har egen flystripe 40x80 meter på Sørstraumen fotballbane.
Anna Jansson

**Anna Maria Angelika Jansson** (født 13. februar 1958 i Visby på Gotland i Sverige) er en svensk forfatter.

Jansson er utdannet og jobber som sykepleier. Hun debuterte i 2000 med kriminalromanen
*Stum sitter guden*, den første i en serie med polisassistent, senere kriminalinspektör Maria Wern i hovedrollen. Hun skriver også lettlest-bøker for barn.

Bøkene hennes er oversatt til åtte språk, blant annet norsk. *Främmande fågel* (2006), en nær-fremtids thriller og mysteriekrim lagt til et Sverige i unntakstilstand etter at et mutert fugleinfluensa-virus forårsaker epidemi og panikk, ble nominert til Glassnøkkelen 2007.

Utover sitt litterære forfatterskap skriver og foreleser Anna Jansson om etikk i sykepleien.

## Bibliografi
* *Stum sitter guden* (2000)
* *Alla de stillsamma döda* (2001)
* *I stormen ska du dö* &ndash; lettlestbok (2002)
* *Dömd för mord* (2003)
* *Må döden sova* (2002) 
* *Silverkronan* (2003) 
* *Drömmar ur snö* (2004)
* *Svart fjäril* (2005) 
* *Etiska dilemman i vården* &ndash; sakprosa (2005) (sammen med Agneta Blom)
* *Främmande fågel* (2006)
* *Etiska dilemman i vård och omvårdnad. Hur skulle du ha gjort?* &ndash; sakprosa (2007) (sammen med Agneta Blom)
* *Pojke försvunnen* (2007)
* *Inte ens det förflutna* (2008) 
* *Hantverkarsvett är dyrare än saffran* &ndash; kåserier (2008)

### Oversettelser til norsk

## Priser og utmerkelser
*  – Guldpocket, for *Silverkronan*
*  – Årets länsförfattare i Örebro län

## Referanser


## Eksterne lenker
* 
* 
* Bøkene om Maria Wern på norsk
Century Child

***Century Child*** er det fjerde albumet av det finske bandet Nightwish, utgitt av Spinefarm Records i 2002.

Albumet er merkbart annerledes fra Nightwish sine tidligere utgivelser, både musikalsk og tekstmessig. Albumet inneholder orkesterstøtte, en fyldig og glattpolert produksjon, en mye mer strømlinjeformet vokal fra Tarja Turunen og skrikende vokaler fra Marco i sanger som «Slaying the Dreamer», «Dead to the World» og «The Phantom of the Opera». Tekstene understreker en kontinuitet som gir det nærmeste bandet har vært et konseptalbum hittil. Albumet blir betraktet som et av Nightwish sine mørkeste album.

## Sporliste
# «Bless the Child»
# «End of All Hope»
# «Dead to the World»
# «Ever Dream»
# «Slaying the Dreamer»
# «Forever Yours»
# «Ocean Soul»
# «Feel For You»
# «The Phantom of the Opera»
# «Beauty of the Beast»

## Eksterne lenker
*
Once (Nightwish)

***Once*** er det femte musikkalbumet av den symfoniske metal-gruppa Nightwish, utgitt 7. juni 2004. Spinefarm Records slapp også en spesialutgave den 24. november. Den inneholdt to bonuslåter samt musikkvideoen «Nemo» av Antti Jokinen. Den amerikanske versjonen av *Once* inneholdt isteden en musikkvideo av sangen «Wish I Had an Angel».

I løpet av sin første uke havnet *Once* øverst på salgslistene i Tyskland, Finland, Norge og Hellas. Bare i Tyskland solgte den over 80&nbsp;000 eksemplarer. Den første singelen fra albumet som ble sluppet i mai var «Nemo», etterfulgt av «Wish I Had an Angel» i september, «Kuolema tekee Taiteilijan» (bare i Finland) i november og «The Siren» i juli 2005.

Nightwish la til flere nye element i musikken på dette albumet, men uten å endre sitt øvrige lydbilde. Noe av det viktigste var kammerorkesteret Academy of St Martin in the Fields. Sangen «Ghost Love Score» er et godt eksempel på orkesterets og Nightwishs samarbeid.

*Once* er forøvrig gruppens siste album hvor Tarja Turunen medvirker.

## Sporliste
#«Dark Chest of Wonders» (4:29)
#«Wish I Had an Angel» (4:06)
#«Nemo» (4:36)
#«Planet Hell» (4:39)
#«Creek Mary's Blood» (8:30)
#«The Siren» (4:45)
#«Dead Gardens» (4:28)
#«Romanticide» (4:58)
#«Ghost Love Score» (10:02)
#«Kuolema Tekee Taiteilijan» (3:59)
#«Higher Than Hope» (5:35)
#«White Night Fantasy» (på spesialutgaven) (4:05)
#«Live to Tell the Tale» (på spesialutgaven) (5:02)

## Eksterne lenker
*
HMS «Pathfinder»

To skip i den britiske marine (Royal Navy) har båret navnet **HMS** «**Pathfinder**»:

* HMS «Pathfinder» (krysser), sjøsatt i 1904
* HMS «Pathfinder» (G10), destroyer, sjøsatt 1941
Slimhinne

**Slimhinne** (*mucosa*) er et vev som bekler (dekker) kroppens indre flater (flater som har kontakt til kroppens utside, som kjønnsorganene, urinveiene, fordøyelsessystemet og respirasjonssystemet) med et glatt, litt seigt sekret (slim) som avsondes (dannes) av kjertelceller (slimkjertler) som finnes i vevet selv.

Sekretet som dekker hinnen holder vevet fuktig og beskytter mot rifter, skadelige bakterier og lignende.
Ramree

**Ramree** er en øy utenfor kysten av Burma. Slaget ved Ramree fant sted her i seks uker, januar og februar 1945, under andre verdenskrig. Blant annet ble HMS «Pathfinder» skadet.

Ramree er også ytterste del av et gassledningssystem som er under bygning, som skal føre naturgass til provinsen Yunnan i Folkerepublikken Kina. Byggingen tok til i januar 2008. Fra en dypvannshavn som er under bygging Kyaukphyu i Rakhine-staten og fra Ramree, er det meningen at henholdsvis olje fra Midtøsten og naturgass fra Burmas gassfelter i strandsonen skal føres til Kina. Systemet skal gjøre Kina mindre avhengig av å transport gjennom det utsatte Malakkastredet, og det vil dessuten avkorte transporttiden med to uker. Transportavgiftene for bruken av rørsystemet vil bli en viktig inntektskilde for Burnmas regjering, i tillegg til gassalget i seg selv.

## Referanser
Runer i Hagia Sofia

Tre runeinnskrifter er kjent fra den bysantinske kirken Hagia Sofia i Istanbul. De antas å være risset av væringer i Konstantinopel.

Den første runeinnskriften ble oppdaget av arkeolog og kunsthistoriker Alfred Westholm i 1964 på håndlisten til balustraden i det øverste galleriet på søndre side og beskrevet i tidsskriftet *[[Fornvännen]]* av Elisabeth Svärdström i 1970. Av innskriften er bare deler av fornavnet Halvdan leselig som *-alftan*. «NN risset disse runer» var et svært vanlig formular i vikingtidens runeinnskrifter, og det er mulig at innskriften i Hagia Sofia fulgte denne malen. 

I samme balustrade oppdaget svensken Folke Högberg i 1975 ytterligere en runeinnskrift. Denne ble gjenoppdaget i 1988 av Mats G. Larsson. Han klarte ikke å tolke hva som stod i denne innskriften, men han leste *ari:k*.

Högberg gjorde opprinnelig en annen lesning og fikk i 1997 støtte av Svein Indrelid, som i stedet tolket innskriften som *Árni*, det vil si Arne, en enkel signatur eller tag. Denne tolkningen ble i 1999 bedømt som mer sannsynlig enn Larssons. 

Den tredje innskriften ble publisert av Elena Melnikova i tidsskriftet *Futhark* i 2016. Det dreier seg om en 26,8 cm lang og 3–4,8 cm høy runeinnskrift ved et vindu der det også finnes innskrifter på gresk, kyrillisk og arabisk. Melnikova tolker innskriften som *Arinbárðr rеist rúnar þessar* («Arinbárðr risset disse runer»). Hun daterte innskriften til 1050–1150.

Det er også funnet flere tegninger av vikingeskip risset inn i vegger i bygningen.

## Referanser


## Eksterne lenker
* Relics Of The Varangians - Graffiti in Hagia Sophia  (med bilder)
Paul

**Paul** er et mannsnavn som betyr «liten» eller «ydmyk».

## Etymologi
Paul har latinsk opprinnelse og er dannet av det romerske slektsnavnet *[[Paulus]]* som opprinnelig var et tilnavn med betydning «liten» eller «ydmyk». 

*Paull* og *Pawel* er varianter av navnet. 

## Utbredelse
*Paulus* og *Paul* var, sammen med andre former av navnet, blant de vanligste mannsnavnene i Tyskland i senmiddelalderen. *Paul* var senere et populært navn på guttebarn født på begynnelsen av 1900-tallet og igjen rundt årtusenskiftet.

I Norge er navnet kjent fra 1100-tallet i formen *Páll*. *Pouell* var et vanlig mannsnavn i Norge på 1500-tallet. Over 150 personer med navnet er nevnt i Norske Lensrekneskapsbøker 1548-1567.
Navnet *Paul* var vanlig i Norge fra 1850- til 1970-årene og hadde en popularitetstopp med 0,7 % i 1899.

*Paul* har vært et populært navn i USA siden 1840-årene og hadde en popularitetstopp med 1.3% i 1964.

*Paul* var et vanlig navn i England fra 1940-årene til 1980-årene.

*Paul* er i dag et vanlig mannsnavn blant annet i India, USA og DR Kongo.

|}

## Kjente personer med navnet
Personene i listen er ordnet kronologisk etter fødselsår.
* Apostelen Paul, (1. århundre)
* Paul Okkenhaug (1908–1975), norsk komponist
* Paul Simon (1941–), amerikansk musiker
* Paul McCartney (1942–), britisk musiker

## Navnedag
*Paul* har navnedag i flere land, oftest 25. januar. Den norske navnedagen er .

## Referanser


## Eksterne lenker
*
Fylkesvei 5182

**Fylkesveg 5182** går mellom Flesland og Blomsterdalen i Bergen.

Frem til 2019 hadde veien betegnelsen fylkesvei 177 (Hordaland).

## Kommuner og knutepunkter

## Referanser




## Eksterne lenker
* Vegvesenets vegkart 
*
Urinleder

En urinleder er en biologisk kanal som inngår i urinveiene. Den har som primærfunksjon å lede urin fra nyren til urinblæren. Dyr som har to nyrer har også to urinledere, eksempelvis primater. Dyr som har kun ei nyre har som regel også kun en urinleder.

## Se også
* Urin
* Urologi
* Urinveisinfeksjon
Inge Heiberg

**Inge Valdemar Heiberg**  (født 11. oktober 1861, død 1. juli 1920 ) var lege, forsker og medisinaldirektør i Belgisk Kongo. Var i sin tid den nordmann som hadde oppnådd en høyest stilling i utlandet.

Han var bror av Gunnar Heiberg og onkel til Hans Heiberg. Han tok examen artium i 1879 og begynte på medisinstudiet året etter, men var en aktiv deltaker i Kristianiabohemen rundt Hans Jæger, og det tok 13 år før han tok medisinsk embetseksamen. I mange år var han forlovet med Bokken Lasson.

Etter et par vikariater etablerte han seg som praktiserende lege i Ålesund. Den ga han opp etter tre år, etter sigende fordi han syntes det var vanskelig å ta betaling av syke og fattige mennesker.
Etter Kongokonferansen (1884-85) var Kongo blitt anerkjent som selvstendig stat, men var i realiteten kong Leopold II av Belgias private eiendom. Høsten 1897 ble Inge Heiberg ansatt som lege i Fristaten Kongo.

De første årene tilbrakte han i den urolige Lado-enklaven helt inne ved Hvite Nilen. I 1902 og 03 hadde han permisjon og besøkte Norge, Belgia og Frankrike og  høsten 1903 var han fire måneder i Liverpool for å studere tropesykdommer ved School of Tropical medicin før han dro tilbake til Kongo. De to neste år var han den kongolesiske regjerings representant i den engelske vitenskapsmann Dr. Duttons Kongoekspedisjon for å studere sovesyke. Og deretter organiserte han et hospital for sovesyke i Ibembo, Léopoldville (Kinshasa). Hans afrikanske navn var *Mongaga Makazzi* som betyr Den store lege.

I 1911 ble han utnevnt til Medicin en chef (medisinaldirektør) i Belgisk Kongo, med ansvar for både det militære og sivile helsevesen. Han var ikke udelt glad for utnevnelsen. Den medførte at han måtte flytte til hovedstaden Boma, som etter hans eget utsagn verken var Europa eller Afrika, men en karikatur av dem begge. Seg selv karakteriserte han som en bushens mann. 
I 1903 skjenket han sin første samling til det nybygde etnografisk museum i Kristiania. Siden fulgte flere gaver og når vi regner med gavene også fra hans arvinger blir det over 900 gjenstander. Dermed er han Etnografisk museums største donator. Som takk for gaven ble han Ridder av St. Olavs Orden i 1908. Han ble også tildelt kongostjernen og flere kongolesiske ordener.

Han kom hjem til Norge våren 1920, uten å ha skapt seg noen formue, og døde av hjertelammelse i forbindelse med malaria.

En sovesykeparasitt, Trypanosoma Heibergii, er oppkalt etter ham. Trypanosomen som fikk navn etter Heiberg ble funnet hos flaggermus av Jérôme Rodhain (1876-1956), som skrev navnet feil. Trypanosomens vitenskapelige navn er derfor Trypanosoma heybergi. 
 
## Referanser


## Kilder
* Wæhle, Espen. Mongaga Makazzi, Judchi og andre nordmenn under Kongo-stjernen 1885 -- 1918. I Kjerland, Kirsten Alsaker og Anne K. Bang (red.) *Nordmenn i Afrika -- afrikanere i Norge*. Bergen 2002:Vigemostad Bjørke, s. 189 - 207
Sampo Koskinen

**Sampo Koskinen** (født 1. mars 1979) er en finsk fotballspiller, som i 2007 spilte for Sandefjord Fotball. Han ankom til klubben noen måneder før sesongstart 2007, og spilte til sammen åtte kamper i serien. Etter sesongen signerte han for FC Honka.  

Koskinen er utdannet kroppsøvingslærer. 

## Referanser

## Eksterne lenker
*
Urinveiene

**Urinveiene** eller **urinsystemet** er et anatomisk begrep som omfattes nyrer, urinledere, urinblære med urinblæremuskelen og urinlukkemuskelen, urinrøret med urinrørsåpningen. Urinveiene utgjør ekskresjonssystemet hos pattedyr.

Avfallsstoffer fra blodet omdannes i nyrene til urin som kontinuerlig skylles gjennom urinlederne ned til urinblæren. Urinblæren samler og lagrer urin og vil normalt tømme seg (vannlating) ved behov (noe som i stor grad kan kontrolleres). 

Når nyrene har skilt ut avfallsstoffer fra blodet går dette gjennom to rør som kalles urinlederne ned til urinblæren. Der samles urinen opp og oppbevares til personen tisser (vannlater). Vannlatingen kan styres i en viss lengde, men når urinblæren er helt full vil den (normalt) tømme seg selv. 

## Se også
* Urin
* Urinering
* Urologi
* Urinveisinfeksjon